《孤隼叹》
元代·周霆震

河西万里来孤隼，侧目烟埃心未逞。黠枭自诡产阴山，失势包羞苟逃命。

咄哉隼去枭独留，引类呼俦肆残忍。毒蛇见面即唤名，怪虫含沙工射影。

十家屏息九杜门，恨不移居托眢井。枭鸣喂肉群飞翔，草间狐兔尽陆梁。

细思物极理当反，安得仪凤鸣朝阳。呜呼安得仪凤鸣朝阳。

作者简介：（公元一二九二年至一三七九年）字亨远，安成（一作安福）人。生于元世祖至元二十九年，卒于明太祖洪武十二年，年八十八岁。以先世居石门田西，自号石田子初，省称石初。多从宋诸遗老游，得其绪论。延佑中，（公元一三一七年）再试不售，遂杜门谢客，专意于诗古文。霆震亲见元代之盛，又亲见元代之亡，故其诗忧时伤乱，感情至深。所著石初集十卷，附录一卷，《四库总目》人目为元末之诗史。